## El festival Polirítmia que organitza l’Institut Valencià de Cultura comença amb activitats didàctiques i una instal·lació sonora

*** L’espectacle didàctic familiar ‘Passaport a la Mediterrània’ es farà en dos sessions, el dissabte 21 i el diumenge 22 de desembre
* La instal·lació sonora ‘Sub-rítmia: L’arrítmia dels oceans’ es podrà visitar del 21 al 29 de desembre en el Centre del Carme de València**

L’Institut Valencià de Cultura comença este cap de setmana la programació del festival Polirítmia, dedicat a les músiques del Mediterrani, amb dos activitats didàctiques per a públic familiar i la inauguració de la instal·lació sonora que es podrà visitar durant tots els dies del festival.

Polirítmia començarà el dissabte 21 de desembre amb la inauguració de la instal·lació sonora ‘Sub-rítmia, l’arrítmia dels oceans’, comissariada per Concha Ros, en l’Espai D del Centre del Carme de Cultura Contemporània (CCCC).

‘Sub-rítmia’ és un projecte d’Elena Martí i Jorge Marredo, artistes visual i sonor respectivament, que conjuminen alé creatiu en esta instal·lació conjunta en el marc del festival, per a posar en evidència la necessitat de canviar la manera en què interactuem amb el planeta. La instal·lació sonora es podrà visitar gratuïtament del dia 21 al 29 de desembre en l’horari d’obertura del Centre del Carme.

El dissabte 21 de desembre la programació començarà a les 18:00 hores en la sala Refectori del Centre del Carme amb l’espectacle didàctic familiar ‘Passaport a la Mediterrània’, a càrrec de María Faubel a la veu i guitarra, Alba Delgado al piano i Marta García a la percussió. El diumenge 22 de desembre el taller didàctic tindrà una altra sessió a les 11:00 hores.

Este taller didàctic, dirigit a públic familiar amb xiquets i xiquetes a partir de 5 anys, oferix una introducció a les músiques i instruments del Mediterrani mitjançant un viatge pels seus ritmes i cançons, sense necessitat de coneixements previs. El taller didàctic ‘Passaport a la Mediterrània’ requerix inscripció prèvia, que es pot fer en la web del festival: [poliritmia.ivc.gva.es](http://poliritmia.ivc.gva.es/)

**Polirítmia**

El festival Polirítmia és una cita amb les músiques del Mediterrani que en esta edició arriba amb un format concentrat, amb cinc activitats que tindran lloc del 21 al 29 de desembre en el CCCC, amb una programació internacional que integra músiques que reflectixen la diversitat cultural i musical del món actual amb sonoritats vinculades al *jazz* i el pop, però sense allunyar-se de les arrels de les tradicions mediterrànies.

El dissabte 28 de desembre a les 12:00 hores en la sala Refectori tindrà lloc el primer dels concerts de la programació d’esta edició, *Gharbí*, la proposta del músic valencià Andrés Belmonte, el seu segon disc dedicat a la fusió de la música àrab i la música valenciana.

La proposta internacional d’esta edició de Polirítmia arribarà al Centre del Carme el dissabte 28 de desembre a les 18:30 hores amb el tunisià Dhafer Youssef, acompanyat pel guitarrista noruec Eivind Aarset. Youssef és un creador en constant moviment, mestre del cant i de l’ud, un dels més populars instruments àrabs (similar al llaüt), al qual ha tret del seu rol tradicional, barrejant música turca, asiàtica amb l’electro, el *jazz* o el *rock*.

El diumenge 29 de desembre tindrà lloc l’últim dels concerts d’esta edició. Linda Ahmad & Cardamom Trio estaran a les 12:00 hores a la sala Refectori del Centre del Carme amb la seua proposta *When the sun rises*, en la qual les sonoritats de la música àrab i la música persa es nodrixen d’arrels comunes, a través de trànsits i històries compartides, i alhora, cada una amb les seues pròpies fonts, llenguatges i formes d’expressió.

Totes les activitats de Polirítmia són d’accés lliure fins que es complete l’aforament.

La imatge gràfica d’esta edició de Polirítmia és obra del dissenyador gràfic valencià Ibán Ramón.

Fecha: 20/12/2024